Астана соты Самат Әбішке үкім шыққанын растады
"Астана соты Самат Әбішке үкім шыққанын растады" | "https://abai.kz/post/181420"
TITLE: Астана соты Самат Әбішке үкім шыққанын растады
URL: https://abai.kz/post/181420
META: "Астана соты Самат Әбішке үкім шыққанын растады" | "https://abai.kz/post/181420"
DATE: 20.03.2024
AUTHOR(s): Abai.kz
TOTAL WORDS: 190
TEXT: Астана қалалық сотының баспасөз қызметі 20 наурызда Азаттыққа Самат Әбішке үкім шыққанын растады, деп хабарлайды Азаттық радиосы. Алайда құпия іс екенін алға тартып, қай күні үкім шыққанын айтпады. Сот таратқан хабарламада Самат Әбіш "сотта кінәсін толық мойындап, шын жүректен өкінгені" жазылған. Сот оның "жас балаларының болуын және оның шын жүректен өкінуін" ескеріп, жазасын жеңілдеткен. Самат Әбіш Қаңтар оқиғасынан кейін ҰҚК төрағасының бірінші орынбасары қызметінен босатылған. 2022 жылы маусымда журналистер сұрағына жауап берген бас прокуратура өкілі "Самат Әбіш әлдебір іс бойынша тергеу аясында" екенін меңзеген. Былтыр шілденің соңында Самат Әбіштен "Кәрім Мәсімов пен оның айналасындағы өзге де лауазымды тұлғалар ісі" бойынша жауап алынғаны туралы хабар тараған. Ол кезде ведомство Самат Әбіштің тек қана "куәгер" екенін алға тартып, оның үстінен қылмыстық іс қозғалмағанын мәлімдеген. 2023 жылы қыркүйекте Самат Әбіш Қылмыстық кодекстің "Лауазымын асыра пайдалану" бабы бойынша күдікті атанғаны белгілі болды. 45 жастағы Самат Әбіш – Қазақстанның бұрынғы президенті Нұрсұлтан Назарбаевтың інісі Сатыбалды Назарбаевтың ұлы. Ол 2000 жылы ҰҚК академиясын, 2002 жылы Ресей сыртқы барлау қызметінің академиясын бітірген. 2006-2010 жылдары әділет министрлігі тіркеу комитетінің орынбасары, төрағасы, жауапты хатшысы болған. 2013-2015 жылдары ҰҚК төрағасының орынбасары болды, 2015-2022 жылдары ҰҚК төрағасының бірінші орынбасары болған. Abai.kz
